33. schôdza NR SR - 12.deň - A. dopoludnia
Dátum: 2025-04-11
Poslanec: Jurík, Beáta (PS)
Druh vystúpenia: Vystúpenie v rozprave

12. Ďakujem pekne za slovo, pán predseda. Vážené kolegyne, vážení kolegovia. Ja tu dnes teda rozhodne nestojím ako odborníčka na životné prostredie ani energetiku, ani stavby, ani nič podobné, nie som ani členkou hospodárskeho výboru, ale stojím tu ako človek, ktorého sa kauza Málinec, ktorá aj v podstate odôvodňuje tento návrh zákona, dotkol, pretože som pôvodom z Podpoľania, mám korene či už teda v Očovej, alebo aj nie slávnej Očovej, áno, uznávam, ale aj na Starej Hute a túto kauzu som skutočne sledovala veľmi zblízka, aj som teda navštívila dotknutých obyvateľov a obyvateľky. Aj preto by som vám chcela povedať a som rada, že tu sedí aj pani kolegyňa Turčanová, pretože sme sa spoločne zúčastnili obecného zastupiteľstva v obci Látky, takže ako vlastne celé toto prebiehalo, pretože si myslím, že je dôležité, aby ste aj vy, hoci tu teda sedí iba pán kolega Hazucha a pán predseda z koalície, ale aby ste videli, že to čo sa udialo v obci Látky a čo sa teda dotklo toho prípadu Málinec, tak zajtra sa to môže stať u vás, pán Hazucha, v Rimavskej Sobote, bol tu pán Radačovský z Hnilca, videla som niekde Dušana Tittela z Námestova, tak proste Málinec môže byť prvý takýto prípad. A ak sa ten zákon, o ktorom teda dnes hovoríme, a ktorý moja kolegyňa a kolega pán Galko navrhujú upraviť, ak sa to neupraví, tak zajtra sa to môže stať aj u vás obyvateľom vašich miest a obcí. Ja som sa teda zúčastnila mestského, obecného, pardon, zastupiteľstva v meste, v meste, v obci Látky a chcela by som s vami zozdieľať aj to, čo sa tam povedalo, čo teda občania a občianky tam namietali. Oni tam prišli na to zastupiteľstvo vo veľkom počte, zhruba sto ľudí sa tam vtedy zišlo, čo skutočne na takúto maličkú obec je, je veľký záujem o túto tému a boli tam ľudia nielen z obce látky, ale aj z priľahlých obcí Čechánky, Detvianska Huta, samozrejme, dotknutá časť Málinec a prišli tam s jasným odkazom pre pána ministra životného prostredia, že oni s ním ani len nechcú diskutovať, pretože tam jednoducho tú elektráreň nechcú. A celá tá atmosféra, ktorá tam bola, tak bola vlastne spôsobená presne tým, čo teraz kolegyňa a kolegovia v tomto zákone opravujú, že jednoducho tam prišlo k rozhodnutiu, ktoré nebolo žiadnym spôsobom oznámené tým ľuďom, ani s nimi nejako prejednávané, komunikované. Tam pán starosta Látok hovoril, že on sa to dozvedel v podstate náhodou z médií, pričom neviem, či to tu už bolo spomínané, ale v tom čase ani poriadne nefungoval kataster. Oni si ani nemohli poriadne zistiť všetku dokumentáciu k tomu, čo bol vlastne tento ohlásený megalomanský projekt pána ministra životného prostredia a jednoducho chýbali im informácie, začala tam panika, pretože ľudia sa zľakli toho, že ich domy, ktoré pán minister životného prostredia tak veľmi dehonestujúco nazval, že je tam nejakých päť chatiek, tak hádam sa nebudú stavať na zadné kvôli tomu. Nie, tam sa skutočne jednalo aj o domy a rôzne minifarmy obyvateľov a obyvateliek tejto obce a priľahlých obcí, tak vlastne oni o tom nemali absolútne žiadne informácie. A keď teda pán minister životného prostredia povedal, že on má rád dynamiku v procese, nuž on má rád, si myslím, v prvom rade aroganciu, nemá rád životné prostredie, nemá pravdepodobne ani rád ľudí, pretože takto sa k ľuďom skutočne nemôžme správať, obzvlášť teda, keď sa niekto pasuje za národovca alebo vlastenca, ale však o tom potom a skutočne tam chýbala tá informácia a tá konzultácia a nielen s ľuďmi, ale aj so samotnými samosprávami. Však nie je normálne, že starostovia dotknutých obcí sa niečo takéto dozvedia v podstate z médií a aj tam odznelo, povedal to konkrétne pán starosta obce Látky, že oni sa s ministrom životného prostredia stretli v Bratislave, pretože pokiaľ mám správne informácie, tak pán minister Taraba sa doteraz neunúval ísť na Látky a rozprávať sa s obyvateľmi, hoci im to sľúbil, tak pozval ich teda do Bratislavy ešte v ten týždeň, keď vlastne celá táto kauza vypukla a viete, čo bolo výsledkom toho ich stretnutia? Že im povedal, že fajn, nechcete tam elektráreň, tak viete čo, budete tam mať jadrové smetisko, smetisko jadrového odpadu. Toto im skutočne povedal. Toto hovorili starostovia tých obcí, buď alebo. Nie ste spokojní? No tak fajn. Tak si myslím, že skutočne takto by nemal minister životného prostredia jednať. Koniec-koncov to, že či s tým tie samosprávy súhlasili, alebo nesúhlasili, tak si myslím, že vyjadrili aj v tých uzneseniach, pretože všetky priľahlé obce prijali prostredníctvom svojich zástupcov teda v samosprávach uznesenia, ktoré jednoznačne odmietajú túto megalomanskú stavbu a na tom stretnutí, kde teda obec Látky prijala takéto uznesenie, tak sa ľudia pýtali, že kde je pán minister Taraba. Však povedal, že nám to sem príde vysvetliť, aj keď chodil do médií, tak sa častoval tým, že za prvé, samosprávy s jeho projektom súhlasia, lebo on mal takú tlačovku. Viete, čo povedali tí starostovia tam? Že keby s tým súhlasili, tak na tej tlačovke stoja s ním. Ale oni tam neboli, lebo oni to odmietajú. Ľudia ho teda hľadali, pýtali sa, kde je pán minister? No pán minister mal v ten deň narodeniny, takže oslavoval. To neviem, že koľko mal rokov, ale tak no asi, asi nemal dosť, aby si uvedomil, že čo má robiť ako minister životného prostredia. No v tom čase sa ľudia pýtali tiež na ďalších dvoch našich vtedy ešte kolegov, a síce pána Huliaka a pána Malatinca, pretože sú z regiónu a oni im tam týždeň pred tým sľubovali, že ako túto megalomanskú stavbu zastavia, lebo oni sú národovci a vtedy tam mali všetky tie ich nezhody, teraz už však neviem, že či pán minister športu splní svoje sľuby, ktoré tam teda ľuďom dal, ale očividne sa tam už odvtedy nevrátil, to je taká klasika a pána Malatinca tam už tiež asi neuvidia. Možno tak v obchode, keďže býva neďaleko. No a mňa toto všetko skutočne mrzelo, pretože boli tam aj ďalší populisti, samozrejme, jeden pán z extrémistickej strany, Suja, ktorý je tiež teda z regiónu a snažili sa nás tam dotlačiť mňa, pani poslankyňu Turčanovú a pána poslanca Čaučíka, lebo sme tam teda vtedy traja boli, do nejakých sľubov pre ľudí. A viete čo? Ja som tým ľuďom povedala, že ja už mám skutočne dosť toho, že im sem populisti neustále chodia brnkať na city o tom, ako oni jediní tu pracujú pre regióny, ako oni chcú pre tých ľudí všetko najlepšie a tak. Absolútne nie. Žiadne sľuby, ktoré im dovtedy dali a bolo im tam prisľúbené napríklad, čo sa týka tej vodnej nádrže, že tam dostanú čističku. Myslíte, že tam dostali za všetky tie roky čističku? Keby ste videli cesty, aké tam vedú. Nič. Nikdy nič nespravili pre tie regióny a ešte aj teraz sa nás troch snažili dotlačiť do toho, že aby sme im sľúbili, že čo s tým my ideme robiť. My z opozície. No v prvom rade, páni, ja nechcem akože na vás ukazovať prstom, ale si myslím, že vy by ste to mali vyriešiť a teraz aj konkrétne máte jedno riešenie na stole, tak dúfam, že keď ste takí sociálni demokrati, vlastenci, strany regiónov, takže skutočne sa v tomto prípade zachováte tak, aby sa to, čo sa stalo v Málinci, už neopakovalo, lebo vravím, môže to zasiahnuť kohokoľvek z vás. A keď tak pán minister alebo antiminister životného prostredia hovoril, že má rád dynamiku, tak ja si myslím, že tú dynamiku mu v prvom rade ukázali ľudia, lebo akonáhle sa o tom dozvedeli, tak sa zmobilizovali, začali o tom šíriť informácie, teda len tie čo, žiaľ, vtedy mali, ku ktorým sa dostali a prinútili ho minimálne teda o tom rozprávať, lebo ináč by takáto jeho megalomanská stavba, a veľmi dobre to kolega Sabo pomenoval, že my niekedy máme pocit, že tuto pán minister má päť rokov a že si vymýšľa všakovaké darčeky sám pre seba a potom nie je schopný ich dotiahnuť, tak minimálne, aby k tomu konečne rozprával. A ostáva mi už iba jedna minúta, tak ja by som vás skutočne chcela poprosiť, ak ste teda vlastenci, ak ste ľudia z regiónov, lebo aj medzi nami vidíte, že sú ľudia z regiónov, tak pomôžte týmto ľuďom, aby sa to viac skutočne neopakovalo. Ja neviem, že či môžme nejakým spôsobom zvrátiť kauzu Málinec, hoci ja by som teda z tohto miesta chcela vyzvať pána ministra, ktorý mal veľké reči o tom, že ale však ak to ľudia nechcú, tak ja to nebudem na silu pretláčať. No tak nech sa páči, má tu päť uznesení, čiže očividne to ľudia nechcú, tak nech jednoducho stiahne tento megalomanský projekt a my tu v Národnej rade schváľme tento zákon presne z toho dôvodu, aby sa to viac neopakovalo. Lebo vravím, zajtra to môže byť Hnilec, pozajtra Rimavská Sobota a okolie a ďalšie a ďalšie obce a potom to už neviem, ako vysvetlíte vašim voličom a voličkám v tých regiónoch. Ďakujem pekne. (Potlesk.)